**ИПА програма за граѓанско општество и медиуми 2016-2017**

Поддршка на граѓански организации во рамки на проектот

Проект

**„Да зборуваме за климатските промени“**

*Спроведуван од Еко-свест, ЦНВП Македонија и ДЕМ*

**КАМПАЊА ЗА ОДРЖЛИВО ЖИВЕЕЊЕ**

**Повик и упатство за пријавување**

Референца: EuropeAid/155322/DD/ACT/MK

Краен рок за поднесување на апликации:

**29 декември 2019 година во 23:59 часот**

Содржина

[Вовед, цели на повикот и очекувани резултати 3](#_Toc28013332)

[Опис на повикот и активности 4](#_Toc28013333)

[Рок и Вредност на договорот 5](#_Toc28013334)

[Критериуми за учество на повикот 5](#_Toc28013335)

[Начин на аплицирање 5](#_Toc28013336)

[Оценување и избор на апликациите 6](#_Toc28013337)

# Вовед, цели на повикот и очекувани резултати

**Центарот за истражување и информирање за животна средина Еко-свест објавува повик за кампања за одржливо живеење за граѓански организации и/или приватни компании. Повикот е дел од проектот „Да зборуваме за климатските промени“ финансиран од Европската Унија и спроведуван од Еко-свест, ЦНВП Македонија и Движењето на екологистите на Македонија.**

Проектот „Да зборуваме за климатските промени“ како општа цел има зајакнување на влијанието и вклученоста на граѓанското општество во процесите на донесување на одлуки и во клучните реформи за поддржување на процесот на пристапување кон ЕУ. Специфичните цели на проектот се:

* подигнување на капацитетите, отчетноста и одржливоста на различните граѓански организации преку воспоставување на коалиција за климатски промени со национален опфат за подобрена вклученост во создавањето на јавното мислење, зголемено влијание и учество во развојот на политките на локално и национално ниво.
* подигнување на јавната свест кај граѓаните за важноста на справување со климатските промени во сите сектори и на сите нивоа на донесување на одлуки како значаен чекор во спроведувањето на успешен процес на пристапување кон ЕУ.

**Во рамките на овој проект преку активностите за подигнување на свеста на граѓаните за важноста на справувањето со климатските промени, предвидена е спроведување на Кампања за одржливо живеење.** Кампањата се очекува да биде спроведена од страна на граѓанска организација или приватна компанија која се занимава со изготвување и спроведување на кампањи, работа на социјални медиуми, дизајн и маркетинг, организација на настани и сл. На повикот можат да се јават сите заинтересирани организации и компании кои сакаат да ги организираат активностите предвидени во овој Повик.

Цел на повикот е придонесување кон **подигнување на свесноста на македонските граѓани за важноста на справувањето со климатските промени во сите сектори** **и на сите нивоа на донесување на одлуки** како значаен чекор во спроведувањето на успешен процес на пристапување кон ЕУ и да се опфатат со активностите групите на граѓани кои во дадената заедница се најзасегнати од климатските промени или најмногу придонесуваат кон нив.

Очекуван резултат од овој повик е да придонесе кон свесноста на граѓаните на Македонија, деловниот сектор, надлежните институции, како и на другите недржавни актери за климатските промени како хоризонтално прашање, овозможувајќи им подобро да ги разберат и да заземат позитивен пристап кон ублажувањето на климатските промени. Индикатор за овој резултат ќе биде бројот на учесници од горенаведените категории во активностите во подгрантовите.

Со цел мерливост на успешноста на кампањата, организацијата/ компанијата која ќе биде одбрана за изработка на Кампањата за одржливо живеење е потребно за своите активности да водат “Press Clipping” и извештај за опсег (Reach Report).

# Опис на повикот и активности

Преку овој повик Проектот „Да зборуваме за климатските промени“ сака да ангажира организација/ компанија која употребувајќи соодветни комуникациски стратегии би изработила јавна кампања за одржливо живеење, со цел да се придонесе кон едуцирањето и подигнувањето на свеста на населението за она што значат климатските промени, нивните последици, меѓутоа и како секој од нас влијае врз климатските промени и што може секој од нас да направи за да ги ублажи нивните последици.

Идејата за ваков тип на акција произлезе од досегашната практика на Еко-свест, изминативе две години да го организира Предизвикот за одржливо живеење со цел да ја подигне свесноста на нашите граѓани за секојдневните одржливи избори кои можат да ги направат и да придонесат кон заштита на нашата средина, намалување на емисиите на стакленички гасови и зачувување на своето здравје. Овој Предизвик ќе биде третиот кој се организира со ваква цел, во проширен формат кој ќе опфати и јавни настаним, а повеќе информации за досегашните Предизвици може да се најдат на социјалните мрежи на Еко-свест.

Со цел подобрување на квалитетот на организацијата на овој Предизвик, а со желба да се добијат подобри резултати и поголем опсег на видливост, Еко-свест преку проектот “Да зборуваме за климатските промени” предвиде поширок спектар на активности од областа на одржливо живеење. Согласно активностите во проектот, во рамки на овој Повик изведувачот е потребно да ги спроведе следниве активности:

* Изготвување и спроведување на јавна кампања преку визуелизација и пораки како и креирање на стрип во електронски формат. Кампањата е наменета за социјалните медиуми како и за младата популација на национално ниво. Во рамки на кампањата е потребно да се спроведат најмалку 5 интерактивни предавања во различни основни училишта. Во рамки на кампањата се очекува спроведување на повик за акција и граѓански еко-активизам преку социјални медиуми (петиции и локални акции);
* Во текот на јавната кампања спроведување на повик за вклучување во дво-неделниот Предизвик за одржливо живеење и вклучување на најмалку 3 јавни личности во Предизвикот. Нивното вклучување подразбира следење на препораките и советите од страна на Еко-свест во тек на две недели и користење на социјалните канали за споделување на информации за превземените активности и;
* Подготовка и дизајн на 10 инфографикони во електронска форма врз база на факти и аргументи за емисиите од загадувачките капацитети (информациите ќе ви бидат доставени од наша страна). Инфографиконите треба да едуцираат, информираат и повикуваат на акција како петиции, граѓански локални акции и само-организирање на заедниците;
* Печатење на инфорграфиконите во А5 и А4 формат во најмногу 500 копии;
* Репринт на постојна сликовница за деца „Јагленко” – 16 страни колор двостран принт со прва и последна страна тврд повез во најмногу 500 копии;
* Организација на настан за размена на идеи и мислења во секторот на интернет технологиите, наменет за компании во Пелагонискиот регион. На настанот треба да се презентираат и иницираат дискусии за иновативни и алтернативни решенија за мониторинг на квалитетот на воздухот во Битола и регионот;
* Организирање на 2 филмски проекции во Скопје и Битола и јавни дискусии на тема климатски промени, енергетска политика, праведна транзиција, локални алтернативни решенија за снабдување со енергија.

# Рок и Вредност на договорот

Вредноста на договорот кој ќе биде склучен за спроведување на Кампањата е 5000 евра во денарска противредност. Од страна на потенцијалниот изведувач е потребно да биде направена редистрибуција на максималниот буџет за одделните ставки (дадени во Анекс 1 – Формулар за пријава). Притоа за буџетската ставка Изготвување и спроведување на јавна кампања задолжително е да се предвиди минимум од 120.000 МКД.

Договорот за спроведување на кампањата е 6 месеци, од 01.01.2020 до 30.06.2020 година. Рокот за спроведување на активностите може да се продолжи без финансиски импликации при взаемна согласност на двете страни.

Плаќањето на изведувачот ќе се врши во на два пати, еднаш пред започнување на проектот и еднаш по завршување на активностите од договорот.

# Критериуми за учество на повикот

**Повикот е наменет за граѓански организации регистрирани во Република Македонија согласно Законот за здруженија и фондации и Приватни компании кои се формирани согласно Законот за трговски друштва.**

**Право на аплицирање имаат организациите/ компаниите кои пред објавувањето на овој повик биле регистрирани најмалку 2 (две) години.**

**Апликациите кои нема да ги исполнат следните услови, нема да можат да бидат земени во предвид:**

* Формуларот на пријава не е целосно пополнет или не ги вклучува потребните прилози;
* Поднесувањето е извршено после истекот на крајниот рок наведен во повикот.

# Начин на аплицирање

Граѓанските организации/ приватните компании аплицираат со пополнување на соодветната пријава (дадена во прилог на оваа апликација).

Целосните апликации со придружните документи треба да се испратат во електронска форма на ana@ekosvest.com.mk (**со назнака во subject: Кампања за одржливо живеење**) не подоцна од **29 декември 2019 година во 23:59 часот.**

Сите прашања во врска со апликацијата може да се поставуваат во писмена форма најдоцна до 26 декември 2019 година до 16 часот на електронската адреса ana@ekosvest.com.mk **со назнака во subject: „прашање за Кампања за одржливо живеење “.** Сите прашања поставени за време на инфо сесиите и поставени писмено по електронски пат ќе бидат одговорени во писмена форма и објавени на истата врска каде е објавен и овој повик најдоцна до 27 декември 2019 година во 14:00 часот. Прашања поставени по телефон нема да се одговараат. Прашања поставени по рокот за поставување прашања нема да се одговараат.

Комплетната апликација треба да содржи:

* Пријава за предлог проект (Анекс 1)
* Тековна состојба не постара од 6 месеци
* Листа на претходни проекти (Reference List)
* Портфолио од изработени кампањи, вклучително и изработени материјали (визуелно – слики).

# Оценување и избор на апликациите

Апликациите ќе ги оценува евалуациона комисија составена од непарен број на членови со право на глас (најмалку тројца членови). Апликациите по пристигнувањето ќе поминат административна проверка на која ќе биде проверено дали се поднесени во рамките на рокот и дали ги содржат сите потребни документи како што е пропишано во овој повик. **Апликациите кои ќе бидат поднесени по рокот и апликациите кои нема да ги содржат сите документи пропишани со овој повик ќе бидат одбиени на оваа основа и ќе бидат исклучени од понатамошно разгледување.**

**Критериуми за оценување**

Бидејќи сумата за спроведување на договорот е фиксна, апликациите ќе бидат оценувани исклучиво врз основа на квалитетот на понудата. Оценувани ќе бидат релевантноста на апликацијата во однос на целите на проектот и овој повик, препораките во овој повик, дизајнот на акцијата и реалистичноста и ефикасноста на буџетот.

Бодувањето на понудите ќе биде спроведено на следниов начин:

|  |  |
| --- | --- |
| Критериум за оценување | Максимални Поени |
| Опис на предлогот (Потреба и проблем, Цел и краткорочни цели, Очекувани резултати)  | 10 |
| Опис на предлогот – Активности | 10 |
| Опис на предлогот – Методологија | 10 |
| Опис на предлогот – Алокација на буџет | 10 |
| Капацитет на организацијата | 20 |
| Листа на претходни проекти | 20 |
| Портфолио од изработени кампањи и материјали | 20 |
| Максимален број на поени | 100 |

Организацијата/ компанијата која ќе има најмногу поени, ќе биде одбрана од страна на комисијата.